Poskantoor kry aanbod vir Sassa-kontrakArgieffoto Bathabile Dlamini, minister van maatskaplike ontwikkeling, het ŉ aanbod bekragtig vir die Suid-Afrikaanse Poskantoor (SAPO) om die betaling van maatskaplike toelae oor te neem. Dlamini het laat Woensdagaand in ŉ verklaring gesê haar departement ondersteun Pearl Bengu, uitvoerende hoof van die Suid-Afrikaanse agentskap vir maatskaplike sekerheid (Sassa), se aanbeveling ná ŉ geslote verkrygingsproses. “Sassa het ŉ aanbod aan Sapo gemaak en redelike tyd gegee om te reageer. Sassa het die afgelope ruk hard gewerk onder leiding van die minister en die departement om die beste oplossing vir die betaling van maatskaplike toelae te vind,” lui die verklaring. Geen verdere besonderhede oor die aanbod is in dié stadium beskikbaar nie. Die aankondiging kom nadat Sassa nie Woensdag in die parlement opgedaag het om aan die komitee vir maatskaplike ontwikkeling terugvoering te gee oor die vordering rakende die beëindiging van Cash Paymaster Services (CPS) se kontrak nie.